La 24 de ore după ce a declarat silenzio stampa până la finalul alegerilor prezidențiale, ca să nu-i provoace neplăceri șefei sale prezidențiabile, că altă explicație nu văd, dl Raed Arafat iese pe facebook ca să le răspundă lui Cătălin Tolontan și subsemnatului.



Dl Arafat susține că n-a ascuns filmul pentru simplul motiv că nu a avut cunoștință de el. Asta, în ciuda faptului că a fost prezent la locul dezastrului chiar când se filma și știa foarte bine că, potrivit regulamentului, se filmează. Asta, în ciuda faptului că echipa lui Tolontan a descoperit folosirea de către profesorul Arafat la cursuri a unor fotografii extrase din acel film. Asta, în ciuda faptului că nu i-a demis pe cei trei colonei de la ISU îndată ce au anunțat că nu i-au dat filmul – faptă penală.



Apoi, trece la subsemnatul. „Dl Cristian Tudor Popescu a depășit orice limită, și-a bătut joc de mine, abordare nefericită, superficială!...”. După care afirmă „Eu am încredere în dl Cristian Tudor Popescu”.

Mulțumesc, dar eu nu mai am încredere în dvs, domnule Arafat. Ați explicat că vorbeați la telefon ca să rezolvați transferul de aparate de ventilație de la un spital la altul.

Ilogic.

Acest lucru puteați să-l faceți din biroul de la minister. Căci prezența dumneavoastră la Colectiv a constat în preumblări cu telefonul la ureche, fără să aruncați o privire pompierilor, polițiștilor, civililor care se vânzoleau de colo-colo. Cu atât mai puțin răniților și morților. Nici măcar nu i-ați numărat, darmite să-i examinați – erați singurul medic prezent în zonă, restul, niște amatori care răstigneau oamenii pe paleți și-i cărau de mâini și de picioare...

După care, v-ați întors pe călcâie și ați plecat.

De ce ați fost acolo, ca să fiți văzut vorbind la telefon?

Dl Arafat se contrazice flagrant când spune că a făcut coordonare la locul intervenției. Nu a coordonat nimic la fața locului, n-a scos capul din telefon, nu a comunicat prin viu grai cu nimeni.

Mai spune dl Arafat că o manipulare tenebroasă este pusă la cale ca să ridice gradul de frustrare și furie al populației până la comemorarea Colectiv. Dar nu știe cine face asta...

Îi spun eu.

Cei care dezgustă și înfurie oamenii sunt cei trei colonei care și-au bătut joc în direct de o țară întreagă. Mai cu seamă cel care i-a înjurat pe morți.

Cel care dezgustă și înfurie oamenii este criminalul zâmbăreț, homunculul Bănicioiu, refuzând să se prezinte în fața Justiției, că așa vrea el.

Și, în fine, cel care dezgustă și înfurie oamenii este însuși dl Arafat, când ne obligă să așteptăm explicații o lună-două, după cheremul domniei sale.

Demisia nu și-o dă, căci nu are nicio apăsare, nicio remușcare, niciun regret. Rămâne în funcție din vanitate, potrivit propriei declarații, vrea să fie dat afară, nu să plece el.

L-aș ruga pe dl Arafat să-și pună măcar o întrebare în legătură cu subsemnatul: cum se face că acest CTP, care l-a apărat și l-a dat exemplu de urmat de atâtea ori, este acum profund dezamăgit de domnia-sa? O fi manipulat?